सादुलपुर. पुलिस ने अवैध शराब पकड़ो के अभियान अन्तर्गत पांच दिनों में दूसरी बड़ी कार्रवाई कर मंगलवार रात अवैध शराब से भरे ट्रक को जब्त किया है। आरोपी अंधेरे का फायदा उठाकर फरार हो गया। पुलिस ने ट्रक से १६११ कार्टन अंगे्रजी शराब के विभिन्न ब्रांड बरामद किए हैं। जब्त शराब की अनुमानित कीमत २५ लाख रुपए आंकी है। बरामद शराब अरुणाचल प्रदेश एवं पंजाब निर्मित है। थानाधिकारी भगवानसहाय मीणा ने बताया कि राष्ट्रीय राजमार्ग ५२ पर स्थित गांव लसेड़ी के नजदीक नाकाबंदी के दौरान हिसार की ओर से आ रहे एक ट्रक को रुकने का संकेत दिया। चालक पुलिस नाकाबंदी तोड़कर सादुलपुर की ओर भागने लगा। मौके पर उपस्थित एसआई राधेश्याम एवं एएसआई जोगेन्द्र सिंह ने मय पुलिस दल ट्रक का पीछा किया। थोड़ी ही दूर बाद चालक ट्रक सड़क किनारे खड़ा कर अंधेरे का फायदा उठाकर भाग गया। पुलिस ने ट्रक की तलाश ली तो उसमें शराब भरी हुई थी। गौरतलब है कि ३१ अगस्त की रात को भी ४५ लाख रुपए की शराब जब्त की थी।